Víkendová Tvorivá dielňa rozprávania príbehov (storytellingu)

	Hlavný organizátor: Národné osvetové centrum
	Spoluorganizátor a miesto: Vysoká škola múzických umení / Divadelná fakulta / Katedra bábkarskej tvorby, Zochova 1, Bratislava
	Termín: 28. – 30. 11. 2014

	Cieľ tvorivej dielne je
	– rozvíjať osobnostné autorské a interpretačné možnosti účastníkov dielne,
	– upozorniť na pôvodné prejavy, aktivity a formy slovesného a divadelného umenia,
	– hľadať umelecké interpretačné možnosti rozprávania príbehov (oral history)
	– spájať umelecký prednes s inými umeleckými žánrami a aktivitami,
	– ponúknuť pedagógom možnosti tvorivého narábania s čítaním, literatúrou a fantáziou žiakov
	– vyskúšať si v prednese a rečovom interpretačnom prejave na Slovensku zatiaľ neodskúšané.

	Tvorivá dielňa je vhodná pre pedagógov, skúsených aj menej skúsených recitátorov, ale aj tých účastníkov, ktorí sa doteraz prednesu nevenovali a chcú tvorivo pracovať s jazykom, rečou, príbehom, literatúrou. Predpokladom je otvorenosť, základná jazyková a rečová kultúra, odvaha vstúpiť do tvorivého procesu a aktívne v ňom fungovať na základe svojich možností a schopností.

	Cieľová skupina – pedagógovia, recitátori, študenti stredných a vysokých škôl. Ideálny počet účastníkov – 10 – 20.

rozprávanie príbehov – Storytelling 

	Storytelling alebo rozprávačstvo, u nás nie veľmi známe a málo preskúmané, by sa mohlo zahrnúť do oblasti performansu. Základ storytellingu tvorí vystúpenie jednotlivca pred divákmi, možno ho označit ako istý druh predstavenia. Storyteller/rozprávač vystupuje sám za seba, nehrá teda žiadnu rolu, pred publikom rozpráva príbeh on sám ako osobnosť. Na príbeh má vlastný pohľad a názor. Počas rozprávania sa môže stávať postavami z príbehu, hrať ich, ale tiež nemusí; interpretácia je celkom na ňom a na jeho ume, tvorivosti a šarme; môže spievať, tancovať, predstavovať jednotlivé postavy, používať rekvizity či iné scénické prvky, alebo príbeh rozprávať formou monológu. Dôležité je jeho vlastné poňatie a spôsob stvárnenia. Rozprávač môže vystupovať sám alebo v skupine, storytellingové predstavenie možno poňať aj ako celok, dať mu rámec a podobu inscenácie, alebo sa môže nechať rozdelené na jednotlivé časti samostatných príbehov. Základom storytellingu je obraz, predstava, které chce rozprávač vyvolať v divákovej mysli. 
	Storytelling – rozprávanie príbehov - je prednesová i divadelná disciplína, ktorá sa vracia k východisku ústnej slovesnosti. V rámci workshopu sa účastníci budú venovať práci na charaktere a tvorbe príbehu, ďalej špecifickým hereckým či rozprávačským cvičeniam a pokúsia sa rozprávanie na záver prezentovať. 

Čo sa očakáva od účastníkov triedy?
	V kurze storytellingu budú účastníci pracovať individuálne (príp. v skupinke) na jednom svojom rozprávkovom príbehu. Pomocou hier a rôznorodých cvičení vo dvojiciach i v skupine si každý vyskúša, ako príbeh skúmať, pomenovať a ujasniť si jeho základné princípy, a rozprávať ho, či pretlmočiť prostredníctvom vlastnej prirodzenosti a autenticity. Každý účastník/čka si so sebou prinesie dve rozprávky (aby v dielni neboli dve rovnaké rozprávky).

Čo ponúka tvorivá dielňa?
	- spoznávanie a prezentovanie vlastnej osobnosti a autentickosti
	- skvalitnenie rečových, rozprávačských a prezentačných schopností a nadania
	- rozvoj fantázie i intelektu
	- uvoľnenie a hru

Predbežný časový plán
	Piatok, 28. 11. 2014
		14:00 – 15:00	Príchod, organizačné pokyny
		15:00 – 18:00	I. blok – rozprávanie, hľadanie príbehu
		19:30 – 22:00	večerný program 

	Sobota, 29.11. 2014
		9:00 – 12:00	II. blok – rozprávačské a herecké cvičenia
		14:00 – 18:00	III. blok – formovanie a tvarovanie príbehu
		19:30 – 22:00	večerný program

	Nedeľa, 30. 11. 2014
		9:00 – 12:00	IV. blok – formovanie a tvarovanie príbehu
		14:00 – 15:00	príprava na prezentáciu
		15:00 – 17:00	prezentácia a evaluácia podujatia

Lektori
Vzhľadom na to, že táto forma sa na Slovensku nerealizuje, no v západnej kultúre je známa v umeleckej aj školskej výchovnej sfére, dielňu budú viesť zahraniční lektori:

Barbora Schneiderová-Voráčová
Absolventka Divadelnej fakulty Janáčkovej akadémie múzických umení v Brne, dramaturgička a autorka rozhlasových a divadelných hier. Lektorka metódy storytellingu, ktorú študovala v nórskom Osle a pracovala ako stážistka v Škótskom storytellingovom centre v Edinburgu. Ako riaditeľka združenia Storytelling sa snaží o rozvoj tejto metódy v Českej republike ako v umeleckej sfére, tak aj v školstve a vzdelávaní.
Matej Záhořík
Rozprávač, herec, lektor storytellingu, muzikoterapeut, člen niekoľkých divadiel (Slovosledi, DNO, Užbachacharán) a hudobných zoskupení (Ježíšovy Tepláky, Jidášův Moped, ..), pedagóg a vychovávateľ. 
viac na http://www.story-telling.cz